ୟୁଏସ୍‌ ଓପନ୍‌ ଖେଳିବା ଲାଗି ୨୯ ଲକ୍ଷ ଟଙ୍କା ଦେଇ ଭଡ଼ା ଘରେ ରହିଲେ ଏହି ଟେନିସ ଖେଳାଳି
ନ୍ୟୁୟର୍କ, ୩।୯: ବିଶ୍ୱର ଶ୍ରେଷ୍ଠ ପୁରୁଷ ସିଙ୍ଗଲ୍ସ ଟେନିସ ଖେଳାଳି ସର୍ବିୟାର ନୋଭାକ ଜୋକୋଭିଚ୍ ତାଙ୍କ ଜ୍ୱାଜଲ୍ୟମୟ କ୍ୟାରିୟରରେ ପୁରସ୍କାର ବାବଦକୁ ୧୪ କୋଟି ଆମେରିକୀୟ ଡଲାର ଅର୍ଜନ କରିସାରିଛନ୍ତି। ଏହାବାଦ୍ ସେ ବିଜ୍ଞାପନ ଆଦିରେ ମଧ୍ୟ କୋଟି କୋଟି ଡଲାର ରୋଜଗାର କରିଛନ୍ତି। ଏତେ ପରିମାଣ ସମ୍ପତ୍ତିର ମାଲିକ ଜୋକୋଭିଚ୍ ଚଳିତ ସପ୍ତାହରୁ ଆରମ୍ଭ ହୋଇଥିବା ସମ୍ମାନଜନକ ୟୁଏସ୍ ଓପନ୍ ଗ୍ରାଣ୍ଡସ୍ଲାମ ପ୍ରତିଯୋଗିତା ଅବସରରେ ହୋଟେଲ ରୁମ୍ରେ ନ ରହି ଏକ ବଡ଼ ଫ୍ଲାଟ୍ ଭଡ଼ାରେ ନେଇ ରହିବା କିଛି ଆଶ୍ଚର୍ଯ୍ୟଜନକ କଥା ନୁହେଁ। ଦୁଇ ସପ୍ତାହ ବ୍ୟାପୀ ଚାଲିବାକୁ ଥିବା ୟୁଏସ୍ ଓପନ୍ ଟୁର୍ନାମେଣ୍ଟ ପାଇଁ ସେ ଯେଉଁ ଘର ଭଡ଼ାରେ ନେଇ ରହିଛନ୍ତି ସେଥିଲାଗି ତାଙ୍କୁ ୪୦ ହଜାର ଆମେରିକୀୟ ଡଲାର (ଭାରତୀୟ ମୁଦ୍ରାରେ ୨୯ ଲକ୍ଷ ୩୬ ହଜାର ଟଙ୍କା) ଦେବାକୁ ପଡ଼ିଛି। ଦ୍ୱିତୀୟ ରାଉଣ୍ଡରେ ବିଜୟ ଲାଭ କରିବା ପରେ ଜୋକୋଭିଚ୍ କହିଛନ୍ତି, ‘ଯେତେବେଳେ ଆମକୁ ହୋଟେଲ ରୁମ୍ ବାଦ୍ ବାହାରେ ଘର ଭଡ଼ା ନେଇ ରହିବା ଲାଗି ବିକଳ୍ପ ଦିଆଗଲା, ତୁରନ୍ତ ଏହାକୁ ଅନୁସରଣ କଲି। ଯେକୌଣସି ଖେଳାଳିଙ୍କ ପାଖରେ ଏଭଳି ସୁଯୋଗ ଥିଲା। କେବଳ ଶୀର୍ଷ ଖେଳାଳିଙ୍କ ପାଇଁ ଏହି ସୁବିଧା ନୁହେଁ। କିନ୍ତୁ ବହୁତ କମ୍ ଖେଳାଳି ଭଡ଼ା ନେଇ ରହିଛନ୍ତି। ଏହା ସେମାନଙ୍କ ପସନ୍ଦ।’ ଏଠାରେ ଉଲ୍ଲେଖଯୋଗ୍ୟ, ୟୁଏସ୍ ଓପନ୍ ଆୟୋଜକଙ୍କ ପକ୍ଷରୁ ପ୍ରତ୍ୟେକ ଖେଳାଳିଙ୍କ ଲାଗି ହୋଟେଲରେ ରୁମ୍ ବ୍ୟବସ୍ଥା କରାଇଥିଲା। କିନ୍ତୁ ଖେଳାଳିଙ୍କୁ ବାହାରେ ଭଡ଼ା ନେଇ ରହିବାର ମଧ୍ୟ ସୁଯୋଗ ଦିଆଯାଇଥିଲା। ଜୋକୋଭିଚ୍ଙ୍କ ସମେତ ୮ ଜଣ ଖେଳାଳି ଲଙ୍ଗ୍ ଆଇଲ୍ୟାଣ୍ଡରେ ଭଡ଼ାରେ ରହିଛନ୍ତି। ସେମାନଙ୍କ ମଧ୍ୟରେ ସେରେନା ଓ୍ବିଲିୟମ୍ସ ଓ ମିଲୋସ ରାଓନିକ ରହିଛନ୍ତି।